ขาดดุลเงินสด3.2แสนล.
รัฐบาลเบิกจ่ายงบประมาณสูงกว่ารายได้นำส่ง/เชื่อรับมือไหว
21 ก.ค. 2555

รัฐบาลเบิกจ่ายงบประมาณสูงกว่ารายได้นำส่ง/เชื่อรับมือไหว
คลังเผยในช่วง 9 เดือนขาดดุลเงินสดร่วม 3.28 แสนล้านบาท เหตุเบิกจ่ายถล่มทลาย
นายสมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) เปิดเผยว่า ฐานะการคลังของรัฐบาลตามระบบกระแสเงินสดในช่วง 9 เดือนแรกของปีงบประมาณ 2555 รัฐบาลขาดดุลเงินสดร่วม 3.28 แสนล้านบาท ซึ่งสะท้อนภาพ การเบิกจ่ายเงินงบประมาณลงไปในระบบเศรษฐกิจที่มีประสิทธิภาพ
ทั้งนี้ รัฐบาลมีรายได้นำส่งเข้าคลังทั้งสิ้น 1.44 ล้านล้านบาท สูง กว่าช่วงเดียวกันปีที่แล้ว 5.03 หมื่นล้านบาท ขณะที่การเบิกจ่ายเงินงบประมาณมีจำนวนทั้งสิ้น 1.72 ล้านล้านบาท สูงกว่าช่วงเดียวกันปีที่แล้ว 3.13 หมื่นล้านบาท ทำให้รัฐบาลขาดดุลเงินงบประมาณ 2.87 แสนล้านบาท เมื่อรวมกับการขาดดุลเงินนอกงบประมาณ 4.09 หมื่นล้านบาท จากการไถ่ถอนตั๋วเงินคลังและการถอนเงินฝากคลังของเงินกู้ภายใต้แผนปฏิบัติการไทยเข้มแข็ง 2555 ส่งผลให้รัฐบาลขาดดุลเงินสดรวม 3.28 แสนล้านบาท
ขณะเดียวกัน รัฐบาลได้กู้เงินเพื่อชดเชยการขาดดุล 2.32 แสนล้านบาท ทำให้ดุลเงินสดหลังการกู้เงินเพื่อชดเชยการขาดดุลทั้งสิ้น 9.63 หมื่นล้านบาท ส่งผลให้เงินคงคลัง ณ สิ้นเดือน มิ.ย. 2555 มีจำนวนทั้งสิ้น 4.24 แสนล้านบาท
นายสมชัย กล่าวว่า ระดับเงินคงคลังที่สูงขณะนี้ คาดว่าสิ้นปีงบประมาณเงินคงคลังจะอยู่ในระดับสูงกว่า 5 แสนล้านบาท ใกล้เคียงกับปีงบประมาณก่อน ซึ่งจะช่วยให้รัฐบาลสามารถรองรับความผันผวนทางเศรษฐกิจที่อาจเกิดขึ้นในอนาคตได้
ฐานะการคลังในรอบ 9 เดือนดีกว่างวด 8 เดือน ที่มีรายได้นำส่งคลังทั้งสิ้น 1.12 ล้านล้านบาท มีการเบิกจ่ายเงินงบประมาณมีทั้งสิ้น 1.57 ล้านล้านบาท ทำให้รัฐบาลขาดดุลเงิน 4.51 แสนล้านบาท